Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την περάτωση της διαδικασίας αντιντάμπινγκ όσον αφορά τις εισαγωγές υπεροξοδιθειικών, καταγωγής Λαϊκής Δημοκρατίας της Κίνας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στις 20 Δεκεμβρίου 2000, η Επιτροπή, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (ΕΕ C 366, 20.12.2000, σ. 5.), ανήγγειλε την έναρξη επανεξέτασης ενόψει της λήξης ισχύος των μέτρων αντιντάμπινγκ που εφαρμόζονται στις εισαγωγές στην Κοινότητα υπεροξοδιθειικών καταγωγής Λαϊκής Δημοκρατίας της Κίνας. Η αίτηση επανεξέτασης υποβλήθηκε από το European Chemical Industry Council (Ευρωπαϊκό Συμβούλιο Χημικής Βιομηχανίας (CEFIC)).

2. Με επιστολή του προς την Επιτροπή, με ημερομηνία 25 Ιανουαρίου 2002, το CEFIC ανακάλεσε επισήμως την αίτηση επανεξέτασης.

3. Η συνημμένη πρόταση κανονισμού του Συμβουλίου βασίζεται σε στοιχεία σύμφωνα με τα οποία η συνέχιση των μέτρων δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους παρεσχέθη η ευκαιρία να διατυπώσουν τις παρατηρήσεις τους. Η Επιτροπή δεν έλαβε παρατηρήσεις σύμφωνα με τις οποίες η περάτωση αυτή δεν θα ήταν προς το συμφέρον της Κοινότητας.

4. Πραγματοποιήθηκαν διαβουλεύσεις με τη συμβουλευτική επιτροπή στις 21 Φεβρουαρίου 2002 και όλα τα κράτη μέλη διετύπωσαν ευνοϊκή γνώμη.

5. Επομένως, προτείνεται στο Συμβούλιο να εγκρίνει τη συνημμένη πρόταση κανονισμού του Συμβουλίου.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την περάτωση της διαδικασίας αντιντάμπινγκ όσον αφορά τις εισαγωγές υπεροξοδιθειικών, καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχoντας υπόψη:

τη συνθήκη για την ίδρυση της Ευρωπαϊκής Κoινότητας,

τον κανονισμό (EΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1] και, ιδίως, το άρθρο 9 και το άρθρο 11 παράγραφος 2,

[1] ΕΕ L 56, 6.3.1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2238/2000 (ΕΕ L 257, 11.10.2000, σ. 2).

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας εξής:

Α. ΔΙΑΔΙΚΑΣΙΑ

(1) Μετά τη δημοσίευση ανακοίνωσης για την επικείμενη λήξη των ισχυόντων μέτρων αντιντάμπινγκ επί των εισαγωγών υπεροξοδιθειικών καταγωγής Λαϊκής Δημοκρατίας της Κίνας ("ΛΔΚ") [2], η Επιτροπή, στις 20 Σεπτεμβρίου 2000, έλαβε αίτηση επανεξέτασης των εν λόγω μέτρων, σύμφωνα με το άρθρο 11 παράγραφος 2 του κανονισμού (ΕΚ) αριθ. 384/96 του Συμβουλίου ("βασικός κανονισμός").

[2] ΕΕ C 167, 16.6.2000, σ. 4.

(2) Η αίτηση υποβλήθηκε από το Ευρωπαϊκό Συμβούλιο Χημικών Βιομηχανιών ("CEFIC") για λογαριασμό των κοινοτικών παραγωγών που αντιπροσωπεύουν το σύνολο της κοινοτικής παραγωγής υπεροξοδιθειικών.

(3) Η αίτηση περιελάμβανε εκ πρώτης όψεως επαρκή αποδεικτικά στοιχεία ότι η λήξη των μέτρων είναι πιθανό να οδηγήσει στη συνέχιση ή στην επανάληψη του ζημιογόνου ντάμπινγκ, τα οποία θεωρήθηκαν επαρκή για να δικαιολογήσουν την έναρξη επανεξέτασης ενόψει της λήξης των μέτρων.

(4) Ως εκ τούτου, η Επιτροπή, μετά από διαβουλεύσεις με τη συμβουλευτική επιτροπή, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων [3], άρχισε επανεξέταση ενόψει της λήξης των μέτρων αντιντάμπινγκ που εφαρμόζονται στις εισαγωγές στην Κοινότητα υπεροξοδιθειικών, καταγωγής ΛΔΚ, τα οποία επί του παρόντος υπάγονται στον κωδικό ΣΟ ex 2833 40 00.

[3] ΕΕ C 366, 20.12.2000, σ. 5.

(5) Η Επιτροπή ενημέρωσε επισήμως τους παραγωγούς-εξαγωγείς, τους εισαγωγείς που είναι γνωστό ότι ενδιαφέρονται, τους αντιπροσώπους της χώρας εξαγωγής, τους αντιπροσωπευτικούς χρήστες και τους κοινοτικούς παραγωγούς. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίσθηκε στην ανακοίνωση για την έναρξη διαδικασίας.

B. ΑΝΑΚΛΗΣΗ ΤΗΣ ΑΙΤΗΣΗΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

(6) Με επιστολή του προς την Επιτροπή στις 25 Ιανουαρίου 2002, το CEFIC ανακάλεσε επισήμως την αίτησή του όσον αφορά τις εισαγωγές υπεροξοδιθειικών καταγωγής ΛΔΚ.

(7) Σύμφωνα με τα άρθρα 9 παράγραφος 1 και 11 παράγραφος 2 του βασικού κανονισμού, η διαδικασία περατούται σε περίπτωση ανάκλησης της αίτησης, εκτός εάν κρίνεται ότι η περάτωσή της δεν είναι προς το συμφέρον της Κοινότητας.

(8) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως τυχόν στοιχεία σύμφωνα με τα οποία η περάτωση αυτή δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους παρεσχέθη η ευκαιρία να διατυπώσουν τις παρατηρήσεις τους. Ωστόσο, καμία παρατήρηση δεν υποβλήθηκε από τα ενδιαφερόμενα μέρη. Κατά συνέπεια, δεν υπάρχουν ενδείξεις ότι η περάτωση των μέτρων δεν θα ήταν προς το συμφέρον της Κοινότητας.

(9) Ως εκ τούτου, συμπεραίνεται ότι η διαδικασία αντιντάμπινγκ όσον αφορά τις εισαγωγές στην Κοινότητα υπεροξοδιθειικών καταγωγής ΛΔΚ πρέπει να περατωθεί και ότι πρέπει να επιτραπεί η λήξη των ισχυόντων μέτρων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Καταργούνται τα μέτρα αντιντάμπινγκ που εφαρμόζονται στις εισαγωγές υπεροξοδιθειικών, καταγωγής Λαϊκής Δημοκρατίας της Κίνας, που επί του παρόντος υπάγονται στον κωδικό ΣΟ ex 2833 40 00, και περατώνεται η διαδικασία όσον αφορά τις εν λόγω εισαγωγές.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

[...]